Η υπόθεση του διορισμού του Παναγιώτη Κοντολέοντα ως επικεφαλής της ΕΥΠ ξεκίνησε πριν από λίγες εβδομάδες, όταν αρχικά η κυβέρνηση δεν έδωσε στη δημοσιότητα το βιογραφικό του. Αυτό συνέβη με καθυστέρηση και μετά τις πρώτες αντιδράσεις που υποστήριξαν ότι ο κ.Κοντολέων δεν έχει τα τυπικά προσόντα που απαιτούνται για τη θέση αυτή. Το βιογραφικό του δόθηκε στη δημοσιότητα με καθυστέρηση, αυξάνοντας όμως τις καταγγελίες.

Ακολούθησε η τοποθέτηση του κυβερνητικού εκπροσώπου, Στέλιου Πέτσα, που υποστήριξε ότι ο κ.Κοντολέων διαθέτει και τα τυπικά και τα ουσιαστικά προσόντα για την πολύ σημαντική θέση που αναλαμβάνει: «Αυτό που έχω να πω είναι ότι τα ζητήματα της εθνικής ασφάλειας θα έπρεπε να μένουν εκτός μικροπολιτικών σκοπιμοτήτων και για την ουσία της υπόθεσης παραπέμπω στη χθεσινή ανακοίνωση όπου φαίνεται ότι όλο το επιτελείο που ασχολείται με τα θέματα εθνικής ασφάλειας έχει τα τυπικά και τα ουσιαστικά προσόντα για να επιτελέσει το καθήκον του».

Ωστόσο, όπως αποκαλύφθηκε, το πτυχίο της κυβερνητικής επιλογής για την ΕΥΠ δεν είναι αναγνωρισμένο στην Ελλάδα, καθώς το μόνο πτυχίο από το Ανοιχτό Πανεπιστήμιο του Ηνωμένου Βασιλείου που αναγνωρίζεται στη χώρα είναι το πτυχίο από το Μουσικό Τμήμα και όχι αυτό του «Management» που υποστηρίζει η κυβέρνηση ότι κατέχει ο Κοντολέων. Η υπόθεση συζητήθηκε και σε επίπεδο πολιτικών αρχηγών στη Βουλή, με τον Αλέξη Τσίπρα να ζητάει απαντήσεις από τον Κυριάκο Μητσοτάκη και τον Πρωθυπουργό να αποφεύγει επιμελώς να τοποθετηθεί επί της ουσίας.

Λίγες εβδομάδες μετά, η κυβέρνηση επιχειρεί να λύσει το ζήτημα, με φωτογραφική τροπολογία, επιβεβαιώνοντας έτσι τις καταγγελίες ότι υπάρχει πρόβλημα με τον διορισμό του νέου επικεφαλής της ΕΥΠ. Συγκεκριμένα, η τροπολογία αλλάζεο το εξής:

Στο πρώτο εδάφιο της παρ. 3 του άρθρου 9 του Ν.3649/2008 που αναφέρει ότι : «Για το διορισμό στη θέση του Διοικητή της ΕΥΠ απαιτείται η κατοχή πανεπιστημιακού τίτλου σπουδών της ημεδαπής ή αλλοδαπής» προστίθεται η φράση «ή δεκαετής αποδεδειγμένη επαγγελματική απασχόληση».

«Με την τροποποίηση του πρώτου εδαφίου της παρ. 3 του άρθρου 9 του Ν.3649/2008 αναφορικά με τα προσόντα διορισμού του Διοικητή της ΕΥΠ, παρέχεται η δυνατότητα επιλογής προσώπου με αυξημένη επαγγελματική εμπειρία για τη θέση αυτή. Ειδικότερα με την προτεινόμενη διάταξη ως απαιτούμενα προσόντα για την επιλογή Διοικητή της ΕΥΠ ορίζονται η κατοχή Πανεπιστημιακού τίτλου σπουδών της ημεδαπής ή της αλλοδαπής ή η δεκαετής τουλάχιστον αποδεδειγμένη επαγγελματική απασχόληση», αναφέρει η αιτιολογική έκθεση, σύμφωνα με το Documento.

Aξίζει να σημειωθεί ότι η «δεκαετής τουλάχιστον επαγγελματική απασχόληση» είναι ασαφής και δεν προσδιορίζει τον επαγγελματικό τομέα στον οποίον αφορά. Ειδικά όταν αφορά την Εθνική Υπηρεσία Πληροφοριών.